Azonban bármilyen körültekintően dolgozzuk ki és fogalmazzuk meg a szabályokat, csak annyira lesznek célravezetőek, amilyen hatékonyan végrehajtjuk őket. A Bizottság ezért fordít legalább akkora figyelmet a jogszabályok megfelelő alkalmazásának biztosítására, mint amekkora körültekintéssel eleve kidolgozza őket. Az uniós jog hatékony végrehajtásának záloga a Bizottság és a tagállamok közötti együttműködés és egyeztetés. Számomra ezért volt mindig is elsődleges fontosságú, hogy jogérvényesítési kérdésekben párbeszédet folytassunk. Ugyanebből az okból továbbra is támogatjuk a tagállamokat az uniós jog végrehajtásában.

Ezért 2014. novemberi hivatalba lépésemkor ígéretet tettem arra, hogy kiemelt figyelmet fordítok a szakpolitikai döntéshozatalra és a jogalkotásra. Most is arra törekszünk, hogy szakpolitikai javaslataink bizonyított tényeken és nyilvános konzultáción alapuljanak. A minőségi jogalkotási program központi elemét képező munkamódszer azt hivatott biztosítani, hogy az EU szabálykönyvében szereplő minden egyes intézkedés a célnak megfelelő és a lehető legkönnyebben végrehajtható és alkalmazható legyen.

Egyik nagy elődöm, Walter Hallstein mondta, hogy az Európai Unió a lényegét tekintve jogközösség. E szavak sarkalltak arra, hogy jogi tanulmányokat folytassak, majd politikai pályám alakításában is iránytűként szolgáltak. Számomra ezek a gondolatok ma éppúgy érvényesek, mint egykor. Továbbra is a jog a legjobb eszközünk a méltányosságért folytatott küzdelemben, szabadságaink védelmében és polgáraink szolgálatában.

Ez az uniós jog 2017. évi alkalmazásáról szóló jelentés az első olyan évről számol be, amikor a Bizottság átültette a gyakorlatba ezt az új, célirányosabb megközelítést. A kezdeti eredmények alapján az új megközelítés máris érezhető hatást gyakorol.

A munkavállalók szabad mozgása az Európai Unió egyik legnagyobb eredménye, az európai polgárok azonban nem mindig érzik úgy, hogy méltányosan zajlik. Emiatt 2014-ben a munkavállalók kiküldetéséről szóló irányelv érvényesítésre vonatkozó szabályokat vezettünk be 2016-os hatálybalépéssel, hogy további eszközökkel segítsük a tagállami hatóságokat a visszaélések, a csalás és a be nem jelentett munkavégzés elleni küzdelemben. A Bizottság 2017-ben a jogérvényesítési hatáskörét felhasználva gondoskodott arról, hogy a tagállamok megfelelően és hatékonyan átültessék e szabályokat. A kötelezettségszegések orvoslására szolgáló eszközeinket a fogyasztóvédelem területén is felhasználtuk. Ezzel érezhető változást hozunk a polgárok életébe, például el tudjuk érni, hogy a szervezett utazáson részt vevő nyaralók visszakapják a pénzüket, ha a társasutazás szervezője csődbe megy.

A jogérvényesítés az online világban is kedvező változásokat hoz. Egyre több polgárban erősödik az aggodalom a személyes adatainak védelme iránt. Ezért vezettünk be új szabályokat, amelyek immár világszinten is új mércének számítanak a polgárok magánéletének védelmében. 2017 folyamán a tagállamokkal szorosan együttműködve előkészítettük a terepet e szabályok 2018. májusi alkalmazandóvá válásához. Ez is jelzi, mennyire fontos számunkra, hogy a tagállamokat támogassuk az uniós jogszabályoknak való mielőbbi megfelelésben.

A biztonságunkat erősítő és az adófizetők pénzét védő szabályok esetében is ezt a megközelítést követtük. A Bizottság fokozta a pénzmosás és a terrorizmusfinanszírozás elleni küzdelmet, hogy a tagállamok szorosabban együttműködjenek az ilyen jellegű, határokon átnyúló bűnözés megállítása érdekében. Az ez irányú törekvéseket 2017 folyamán végig támogattuk azzal, hogy határozottan felléptünk a pénzmosás elleni új uniós jogszabályok nemzeti jogba való megfelelő átültetéséért.

Ezek a példák azt mutatják, hogyan hozhatnak változást a jogszabályok, és miként gondoskodhatunk megfelelő jogérvényesítéssel arról, hogy ezt a változást az európai polgárok is megtapasztalják mindennapi életükben. Ezt jelenti, hogy mindnyájan jogközösség tagjai vagyunk.

az Európai Bizottság elnöke

Jean-Claude Juncker



A jogérvényesítés nélkülözhetetlen az uniós szakpolitikák megfelelő végrehajtásához

Az Európai Unió csak akkor tudja megvalósítani szakpolitikáit, ha a tagállamok helyesen és indokolatlan késedelem nélkül alkalmazzák és végrehajtják az uniós jogszabályokat. A Bizottság különféle eszközökkel, többek között kötelezettségszegési eljárásokkal gondoskodik arról, hogy az uniós szakpolitikák célkitűzései teljesüljenek a gyakorlatban.

Az uniós szabályok érvényesítésének még inkább stratégiai megközelítése

Az „ Uniós jog: jobb eredmények elérése a jobb alkalmazás révén ” című közleményében a Bizottság bejelentette, hogy új megközelítést vezet be a kötelezettségszegési politikájában. Kifejezetten azokra a problémákra összpontosít majd, amelyeknél jogérvényesítési intézkedései tényleges változást hozhatnak, és valódi hozzáadott értéket teremthetnek az egyének és a vállalkozások számára.

Például az egységes piac hatalmas lehetőségeket kínál az európai vállalkozásoknak, valamint nagyobb választékot és alacsonyabb árakat biztosít a fogyasztók számára. Az egységes piac lehetővé teszi, hogy az emberek szabadon eldöntsék, hova szeretnének utazni, és hol szeretnének élni, dolgozni vagy tanulni. Ezek az előnyök azonban nem érvényesülnek, amennyiben nem alkalmazzák vagy nem hajtják végre az egységes piaci szabályokat, vagy ha egyéb akadályok veszélyeztetik azok érvényesülését.

Az uniós intézmények közötti feladatmegosztásban az Európai Bizottság általános feladatkörébe tartozik a jogalkotási eljárás elindítása. A Bizottság javaslatairól a Tanács és az Európai Parlament dönt. A tagállamok feladata, hogy az uniós jogszabályokat időben és helyesen alkalmazzák, végrehajtsák és érvényesítsék nemzeti jogrendjükben. A körfolyamatot a Bizottság zárja: miután javaslatai uniós jogszabállyá válnak, nyomon követi, hogy a tagállamok helyesen alkalmazzák-e ezeket a jogszabályokat, és intézkedik, amennyiben nem.

A jogalkotás minőségének javításáról szóló intézményközi megállapodás értelmében a három intézmény megegyezett arról, hogy hatékonyan végrehajtható, nyílt, egyértelmű és hozzáférhető jogszabályokat alkot az uniós polgárok számára. A Bizottság a tagállamokkal együttműködve gondoskodik erről. Ennek érdekében végrehajtási terveket készít, hogy segítséget nyújtson a tagállamoknak az uniós jogszabályok végrehajtásában. Irányelvjavaslatok kidolgozása során a Bizottság egyeztet a tagállamokkal arról, hogy szükség van-e úgynevezett magyarázó dokumentumra, amely ismerteti, hogyan ültették át az adott irányelvet a nemzeti jogukba. Ez az egyeztetés a teljes jogalkotási eljárás alatt, majd azt követően az uniós jogszabály nemzeti jogba való átültetése, végrehajtása és alkalmazása során is folytatódik.

Az egységes piaci stratégiáról szóló és az „ Uniós jog: jobb eredmények elérése a jobb alkalmazás révén ” című közleményben tett kötelezettségvállalások értelmében a Bizottság 2017-ben találkozókat szervezett a megfelelőséggel kapcsolatos párbeszéd keretében három tagállammal, név szerint Belgiummal, Írországgal és Olaszországgal.A megbeszélések középpontjában a belső piaci eredménytáblában megjelölt megfelelőségi és átültetési hiányosságok, a folyamatban lévő kötelezettségszegési eljárások, valamint az egységes piaci stratégiával kapcsolatos új fejlemények álltak. A párbeszéd mindegyik esetben hasznosnak bizonyult az országokkal kapcsolatos ismeretek bővítése és az egységes piacra vonatkozó jogi szabályozás helyzetének az említett tagállamokban való értékelése szempontjából.

Miután megállapodás születik, a tagállamoknak hatékonyan és időben végre kell hajtaniuk és alkalmazniuk kell az uniós jogszabályokat, hogy a lakosság részesüljön azok várt előnyeiből.

A Bizottság új jogérvényesítési politikája előmozdítja az uniós szakpolitikai célkitűzések elérését. Ennek értelmében a Bizottságnak határozottan és gyorsan fel kell lépnie, ha kötelezettségszegések gátolják az uniós szakpolitikai célok teljesítését.